Økonomisk Ugebrevs revisorkilde oplyser videre, at hvis den angivne praksis for periodisering beskrevet i 2014 regnskabet, var blevet fulgt til punkt og prikke, skulle det *ikke* i det efterfølgende år kaldes en fejl. Revisor konkluderer over for Økonomisk Ugebrev, at der var faktuelle fejl i det aflagte regnskab, og at det ikke har noget at gøre med ændret regnskabspraksis. Desuden påpeger han, at den nye bestyrelse for Presidents Institute, samt Christian Engelsen, har skrevet under på det regnskab, hvor det oplyses klart og tydeligt, at der var tale om en decideret fejl.

Eric Rylberg, der efter sin pensionering er flyttet til solbeskinnede Sydeuropa, siger til Økonomisk Ugebrev, at der på ingen måde var fejl i regnskabsaflæggelsen, mens han var adm. direktør. ”Jeg synes, at formuleringen, som sikkert er revisors, er meget uheldig, og det afspejler ikke virkeligheden. Sandheden er, at der kom ny revisor, og at der var ændret regnskabspraksis. Vi valgte samme praksis for periodisering, som Netværk Danmark anvender i dag. Jeg medgiver gerne, at den ekspansion, vi havde lagt op til i udlandet, ikke lykkedes som forventet,” siger han.